CELEX: 32012D0480
Language: lt
Date: 1345075200000
Title: 2012/480/ES: 2012 m. rugpjūčio 16 d. Komisijos įgyvendinimo sprendimas, kuriuo valstybėms narėms leidžiama pratęsti naujos veikliosios medžiagos Aureobasidium pullulans laikinųjų leidimų galiojimą (pranešta dokumentu Nr. C(2012) 5709)  Tekstas svarbus EEE

18.8.2012   
            
            
               LT
            
            
               Europos Sąjungos oficialusis leidinys
            
            
               L 222/13
            
         KOMISIJOS ĮGYVENDINIMO SPRENDIMAS
   2012 m. rugpjūčio 16 d.
   kuriuo valstybėms narėms leidžiama pratęsti naujos veikliosios medžiagos Aureobasidium pullulans laikinųjų leidimų galiojimą
   (pranešta dokumentu Nr. C(2012) 5709)
   (Tekstas svarbus EEE)
   (2012/480/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (2), ypač į jo 80 straipsnio 1 dalies a punktą,
   kadangi:
   
               (1)
            
            
               vadovaujantis Reglamento (EB) Nr. 1107/2009 80 straipsnio 1 dalies a punktu, Direktyva 91/414/EEB toliau bus taikoma veikliosioms medžiagoms, dėl kurių, vadovaujantis Direktyvos 91/414/EEB 6 straipsnio 3 dalimi, sprendimas priimtas iki 2011 m. birželio 14 d.;
            
         
               (2)
            
            
               pagal Direktyvos 91/414/EEB 6 straipsnio 2 dalį 2008 m. balandžio mėn. Austrija gavo bendrovės Bio-ferm GmbH paraišką įtraukti veikliąją medžiagą Aureobasidium pullulans į Direktyvos 91/414/EEB I priedą. Komisijos sprendimu 2008/953/EB (3) patvirtinta, kad pateiktas dokumentų rinkinys yra išsamus ir jį galima laikyti iš esmės atitinkančiu tos direktyvos II ir III prieduose išdėstytus duomenų ir informacijos reikalavimus;
            
         
               (3)
            
            
               siekiant atidžiai išnagrinėti dokumentų rinkinį, o valstybėms narėms suteikti galimybę išduoti ne ilgiau kaip trejus metus galiojančius laikinuosius augalų apsaugos produktų, kurių sudėtyje yra minėtos veikliosios medžiagos, leidimus laikantis Direktyvos 91/414/EEB 8 straipsnio 1 dalyje nustatytų sąlygų, visų pirma sąlygų, susijusių su išsamiu veikliosios medžiagos ir augalų apsaugos produkto įvertinimu pagal toje direktyvoje nustatytus reikalavimus, buvo būtinas patvirtinimas, kad pateiktas dokumentų rinkinys yra išsamus;
            
         
               (4)
            
            
               šios veikliosios medžiagos poveikis žmonių sveikatai ir aplinkai pareiškėjo siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Ataskaitą rengianti valstybė narė 2009 m. gruodžio 16 d. pateikė Komisijai vertinimo ataskaitos projektą;
            
         
               (5)
            
            
               ataskaitą rengiančiai valstybei narei pateikus vertinimo ataskaitos projektą nuspręsta, kad reikia pareiškėjo paprašyti papildomos informacijos, kurią ataskaitą rengianti valstybė narė turės išnagrinėti ir pateikti vertinimą. Todėl dokumentų rinkinys toliau nagrinėjamas, o vertinimo nebus įmanoma užbaigti per Direktyvoje 91/414/EEB nustatytą laikotarpį;
            
         
               (6)
            
            
               kadangi atliekant vertinimą kol kas nenustatyta jokių priežasčių nerimauti, valstybėms narėms turėtų būti suteikta galimybė pratęsti laikinųjų augalų apsaugos produktų, kurių sudėtyje yra minėtos veikliosios medžiagos, leidimų galiojimą 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentų rinkinį. Tikėtina, kad vertinimas ir sprendimo dėl galimo Aureobasidium pullulans patvirtinimo pagal Reglamento (EB) Nr. 1107/2009 13 straipsnio 2 dalį priėmimo procedūra bus baigta per 24 mėnesius;
            
         
               (7)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Valstybės narės gali pratęsti augalų apsaugos produktų, kurių sudėtyje yra Aureobasidium pullulans, laikinųjų leidimų galiojimą laikotarpiui, kuris baigiasi ne vėliau kaip 2014 m. rugpjūčio 31 d.
   2 straipsnis
   Šis sprendimas nustoja galioti 2014 m. rugpjūčio 31 d.
   3 straipsnis
   Šis sprendimas skirtas valstybėms narėms.
   
      Priimta Briuselyje 2012 m. rugpjūčio 16 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 230, 1991 8 19, p. 1.
   
      (2)  OL L 309, 2009 11 24, p. 1.
   
      (3)  OL L 338, 2008 12 17, p. 62.